ང་ཚོ་མ་སུ་རིར་འབྱོར་ཏེ་མི་རིང་བར་རྒྱ་གར་སྲིད་བློན་སྐུ་ཞབས་ནེ་རུ་ངེད་ཐུག་འཕྲད་དུ་ཕེབས་ཏེ་ཁོང་དང་ཡང་བསྐྱར་གླེང་མོལ་ཡུན་རིང་ཞུ་རྒྱུའི་གོ་སྐབས་དེ་ལ་དགའ་བོ་བྱུང༌།རྒྱ་ནག་ནང་བསམ་ཡོད་མི་སྣ་ཇི་སྙེད་ཡོད་པས་བསམ་གཞིགས་ནན་ཏན་གྱིས་གྲོས་མོལ་ཞིག་ཅིས་ཀྱང་བྱེད་སྲིད་སྙམ་སྟེ་ཕྱི་ཟླ་དྲུག་པའི་ནང་གསར་འགྱུར་མཁན་ལ་གཏམ་བརྗོད་མ་བྱས་བར་ངེད་ནས་རྒྱ་མི་གུང་བྲན་ལ་གླེང་བརྗོད་དྲིལ་བསྒྲགས་གང་ཡང་བྱས་པ་མེད་ཀྱང༌།བོད་ནས་བཙན་བྱོལ་བོད་མི་མང་པོ་རིམ་འབྱོར་གྱིས་བོད་ཀྱི་གནས་ཚུལ་ཇེ་ཞན་ཇེ་སྡུག་ཏུ་གྱུར་ཚུལ་གོ་ཐོས་ཀྱིས་འཇིགས་དངངས་བསྐྱེད་པའི་ཁར།རྒྱ་མིས་བོད་ལ་བཙན་གནོན་བྱ་རྒྱུར་སེམས་ཐག་གཙང་བཅད་ཟིན་པའི་མངོན་གསལ་ཇེ་ཆེར་ཕྱིན་ཏེ་ངོས་ནས་གླེང་བརྗོད་ནན་ཙམ་མི་བྱེད་མཐུ་མེད་བྱུང༌།པི་ཅིང་གཞུང་ནས་ཁོང་ཚོའི་སྐུ་ཚབ་པས་ཇི་བྱེད་ད་དུང་ཤེས་རྟོགས་བྱུང་ཨེ་ཡོད་སྙམ་པ་དང༌།མའོ་ཙེ་ཏུང་གིས་དེ་ལ་འདོད་མོས་བྱས་པར་ད་དུང་ཡིད་ཆེས་མི་ཐུབ་ཚུལ་བརྗོད་པ་མ་ཟད།གལ་ཏེ་རྒྱལ་སྤྱིའི་ཚོགས་པ་ཞིག་ནས་བོད་ཀྱི་དངོས་ཡོད་གནས་ཚུལ་ལ་རྟོག་ཞིབ་བྱེད་རྒྱུར་རྒྱ་མིས་མོས་མཐུན་བྱས་ན་ང་དང༌།ངའི་གཞུང་ནས་ཁོང་ཚོས་ཇི་བརྗོད་ལ་མོས་མཐུན་བྱེད་རྒྱུའི་བསམ་ཚུལ་ཡང་བཏོན་པ་ཡིན།ད་དུང་ཡང་ང་ཚོའི་དབར་ཕན་ཚུན་གཉིས་ལོའི་གྲོས་མཐུན་ཞིག་འཇོག་འདོད་དུས་གཏན་དུ་ཡོད་ཀྱང་རྒྱ་མིས་བསམ་ཚུལ་དེ་ལ་དྭང་ལེན་གཏན་ནས་མ་བྱས་པ་རེད།